Jesús cai tucuira rimashca huasha,
pai yachachishca runaunahua pariju llucshica,
Cedro nishca yacu chimbama,
shu sisa pambama.
Chihui icuca pai yachachishca runaunahua.
Judaspas,
Jesústa intrigaj runa,
cai sisa pambara ricsica.
Ashca cuti Jesús pai yachachishca runaunandi chihui tandarijcuna aca,
Judas,
shu muntun suldaruunara apisha,
sacerdote apuunamanda fariseogunamandas cachashca guardaunandi,
chi pambama rinauca vilaunahua,
nina huanguunahua,
isparaunahua.
Jesús tucui ima tucungaraushcaras yachasha,
ñaupasha rica:
“¿Pita mascaunguichi?”
nica.
”Nazaretmanda Jesústa mascaunchi” ninauca.
Jesús,
“Ñuca mani,”
nica.
Judas,
Jesústa intrigaj runa,
paigunahua tiauca.
Jesús paigunara,
“Ñuca mani” nijpi,
runauna huashama tigrasha allpama urmanauca.
Cutillara Jesús:
“¿Pita mascaunguichi?”
nisha tapuca.
Paiguna,
“Nazaretmanda Jesústa” ninauca.
Jesús cutipasha nica:
“Ña nicani,
‘Ñuca mani. ’
Canguna ñucara mascasha,
caigunara ringaj saquichi,”
nica.
Casna tucuca pai rimashca shimi pactaringaj:
“Can ñucara cushca runaunamanda,
pitas mana pirdishcani.”
Shinajpi Simón Pedro isparara charisha llucchica,
sacerdote atun apura sirvijta chugrichica,
paihua ali rinri carara pitisha.
Cai sirvij Malco nishca shutiyuj aca.
Shinajpi Jesús Pedrora nica:
“Isparara carai sati.
¿Ñuca Yaya cuhuashca turmindarina vasura manzhu upisha?”
Shinajpi suldaru muntun paiguna capitandi,
judiuguna cachashca guardaunandi Jesústa apinauca,
huascahua paita huatanauca.
Ñaupa punda Jesústa Anaspajma pushanauca,
pai Caifaspa huarmi yaya aca.
Caifás chi huatai sacerdote atun apu aca.
Chi Caifás judiugunama ñaupa rimaj aca:
“Shu runa tucui runauna randimanda huañuna ministirin,”
nisha.